സജന് ഗംഭീര സ്വീകരണം തിരുവനന്തപുരം: ടോക്യോ ഒളിമ്ബിക്സിന് ശേഷം നാട്ടില് മടങ്ങിയെത്തിയ ഒളിമ്ബ്യന് സജന് പ്രകാശിന് കേരള പൊലീസിന്റെ നേതൃത്വത്തില് പ്രൗഢ ഗംഭിരമായ വരവേല്പ്പ്. ഉച്ചയ്ക്ക് 12.30 ഓടെ തിരുവനന്തപുരം വിമാനത്താവളത്തിലെത്തിയ സജനെ അവിടെ നിന്ന് തുറന്ന വാഹനത്തിലാണ് പൊലീസ് ആസ്ഥാനത്തേക്ക് ആനയിച്ചത്. നാട്ടുകാരുടെ സ്നേഹാദരങ്ങള് ഏറ്റുവാങ്ങിയുള്ള യാത്രയില് പൊലീസ് ബാന്ഡ്, അശ്വാരൂഢ സേന, തണ്ടര്ബോള്ട്ട്, പിങ്ക് പൊലീസ്, കമാന്ഡൊ സംഘം എന്നിവര്ക്കൊപ്പം കായിക താരങ്ങളും അകമ്ബടിയായി. പൊലീസ് ആസ്ഥാനത്ത് സംസ്ഥാന പൊലീസ് മേധാവി അനില് കാന്ത് സജന് മൂന്ന് ലക്ഷം രൂപയുടെ ചെക്കും ഉപഹാരവും സമ്മാനിച്ചു. എ.ഡി.ജി.പി മനോജ് എബ്രഹാം, ഒളിമ്ബിക് അസോസിയേഷന് പ്രസിഡന്റ് സുനില്കുമാര് എന്നിവരും സന്നിഹിതരായിരുന്നു. സജന്റെ അമ്മ ഷാന്റിമോളും സ്വീകരണച്ചടങ്ങില് പങ്കെടുത്തു. ആംഡ് പൊലീസില് ഇന്സ്പെക്ടറായ സജന് പ്രൊമോഷന് ലഭിക്കുമെന്നാണ് വിവരം. ഒളിമ്ബിക്സ് നീന്തിലിലേക്ക് എ കാറ്റഗറി യോഗ്യത നേടി നേരിട്ട് അവസരം ലഭിച്ച ആദ്യ ഇന്ത്യന് താരമാണ് സജന്. 200, 100 മീറ്റര് ബട്ടര്ഫ്ലൈ മത്സരങ്ങളിലാണ് സജന് മത്സരിച്ചത്. എന്നാല് രണ്ടിലും സെമിയിലെത്താന് താരത്തിനായില്ലായിരുന്നു. സ്പോര്ട്സിനായുള്ള സമര്പ്പിത ജീവിതം ടോക്യോയില് സെമി ഫൈനല് ലക്ഷ്യം വച്ചിരുന്നെങ്കിലും തയ്യാറെടുപ്പിന് അധികം സമയം ലഭിക്കാതിരുന്നതിനാല് അതിന് കഴിഞ്ഞില്ലെന്ന് സ്വീകരണമേറ്റുവാങ്ങിയ ശേഷം നന്ദി പ്രസംഗത്തില് സജന് പറഞ്ഞു. വരാനുള്ള ഏഷ്യന്, കോമണ്വെല്ത്ത് ഗെയിംസുകളില് രാജ്യത്തിനായി മെഡല് നേടുകയാണ് ഇനിയുള്ള ലക്ഷ്യമെന്നും സജന് വ്യക്തമാക്കി. യോഗ്യത നേടിക്കഴിഞ്ഞ് 14ദിവസമേ തയ്യാറെടുപ്പിന് ലഭിച്ചുള്ളൂ. മൂന്ന് മാസത്തെയെങ്കിലും പരിശീലനം ലഭിച്ചിരുന്നെങ്കില് സെമിയില് എത്താനായേനെയെന്നും സ്വീകരണം ലഭിച്ചതില് വലിയ സന്തോഷമുണ്ടെന്നും വരും തലമുറയ്ക്ക് ഇത് പ്രചോദനമാകുമെന്നും സജന് പറഞ്ഞു. ആയുര്വേദ ചികിത്സ ഇടതു തോളിലെ പരിക്ക് ഭേദമാകാനായി രണ്ടാഴചത്തെ ആയുര്വേദ ചികിത്സയിലേക്ക് പ്രവേശിക്കുകയാണ് സജന്. അതിന് ശേഷം നിലവിലെ കോച്ച് പ്രദീപിനൊപ്പം പരിശീലനം പുനരാരംഭിക്കുമെന്നും സജന് പറഞ്ഞു.